题破窗风雨图
江汉 (Yuan)
君有客兮青云衣，佩玉玦兮光陆离。爰处兮爰居，左琴剑兮右图书。客心兮孔廑，声吾伊兮夜达晨。轻富贵兮浮云，保厥美兮天真。山房兮寥落，秋清兮气薄。天冥冥兮云漠漠，雨潇潇兮风夜作。心耿耿兮不寐，嗟斯时兮落魄。滴晓露兮寒窗，纷遑遑兮求索。彼薄夫兮贪婪，唯声色兮是耽。文绣兮膏梁，荪芷兮怀惭。秋兰兮青青，我所思兮古人。雪案兮寒檠，甘与君兮相亲。